Martinus Niewindt

**Martinus Joannes Niewindt** (☆ 17 di mei 1796 na Amsterdam - † 12 di yanüari 1860 na Willemstad) tabata un religioso hulandes di Iglesia katóliko i e promé vikario apostóliko di Kòrsou i Dependensianan. E ta rekonosí komo fundadó di e sivilisashon di e poblashon katóliko kurasoleño i fundadó di e enseñansa katóliko den obispado di Willemstad. 

## Biografia
Despues di kaba skol sekundario Niewindt a studia na seminario na Warmond. Na 1819 el a risibí su diakonado i a wòrdu ordená  komo saserdote na Münster (Alemania). Entre 1819 i 1824 e tabata kopastor na e "Misa franses" na Amsterdam. 

Na 1824 e Kongregashon pa Evangelisashon di Pueblonan (*Congregatio pro Gentium Evangelisatione*) ta apuntá Niewindt komo prefekto apostóliko na Kòrsou, inisialmente pa sinku aña. Banda di fungi komo pastor di Misa Santa Ana na Otrobanda e tambe tabata sirbi e islanan Aruba i Boneiru, ku na e momentu ei no tabatin pastor. Ora e prefektura apostóliko a keda konvertí den un vikariato apostóliko dia 20 di sèptèmber 1842, Niewindt a wòrdu nombrá vikario i obispo titular di *Chytri*. Su konsagrashon obispal a tuma lugá na aña 1843. Niewindt a okupá e posishon te su morto na 1860.

Durante 36 aña Niewindt a dediká su labor, pa medio di organisa konstrukshon di un ret di pueblonan, na trese religion i enseñansa serka e poblashon di e Islanan ABC i mas lat e islanan Saba, Sint Maarten i Sint Eustatius tambe. Lugánan ku a lanta na Kòrsou tabata entre otro Montaña i Sta Rosa na Bandariba i Barber, Westpunt i Sint Willibrordus na Bandabou. Despues di a establesé e parokianan tabata konstruí misanan na puntonan taktiko; siguí pa konstrukshon di skolnan banda di e misanan. Niewindt tabata konsidera enseñansa e paso preparatorio pa emansipashon. Na 1842 el a introdusí e kongregashon hulandes di sùrnan di Roosendaal, e promé sùrnan pa yega na e islanan. Tambe el a organisa sùrnan-enfermero pa hospital i kasnan di kuido di lepra i malesa mental. Na Willemstad e ta kuminsa un kas pa huerfano, ku despues ta muda pa Habaai. E kantidat di katóliko riba e seis isla a krese di un par di shen kreyente na 1824 te ront di 25.000 na 1860.

Niewindt tabata importante pa e desaroyo di papiamentu, entre otro, pa su tradukshon i publikashon di e Catecismo Corticu i otro tekstonan religioso na papiamentu.

Niewindt a fayesé na 1860 na edat di 63 aña. Na momentu di su morto, e tabata doño di no ménos ku 27 hende sklabisá. 

## Honor
Niewindt a wòrdu kondekorá na 1842 komo kabayero (*ridder*) den Orden di Leon Hulandes. Na San Nicolas (Aruba) i Kralendijk (Boneiru) a dediká un kaya na su nòmber i na Kòrsou tantu un skol basiko komo un kaya den bario di Otrobanda.

Dia 29 di sèptèmber 1927 riba plasa di Misa Santa Ana a develá un estatua di Niewindt. E estatua ta 2 meter altu, traha di marmer italiano pa Leone Tommasi. Riba e piedestal tin e eskudo di Niewindt ku e lema  *Domine, non recuso laborem. Heer, ik weiger den arbeid niet.* Otro tekstonan ta (dilanti) *Martinus Joannes Niewindt, 1796 — 1824 - f 1860, Eerste Apostolisch Vicaris van Curacao.*; (na banda) *Den Strijder voor Recht en Deugd* i *Den Beschermer en Leider van zijn Volk*; (patras) *Hulde van het Katholieke Volk van Curaçao.*

## Mira tambe
* Lista di obispu di Willemstad